
     Forord
    
   

   
    Du som planlegger å skrive en fagbok: Velkommen til en bok om å skrive en bok! Her finner du en mengde råd og erfaringer. Bruk det du synes er nyttig.
   

   
    Kanskje du ikke har skrevet så mye før, og føler deg som en nybegynner. Eller kanskje du er mer dreven som skriver, men ikke har skrevet bok tidligere. Jeg håper det du finner i denne boka, kan være nyttig for deg enten du har lite eller mye skriveerfaring. På det beste vil du kunne bli trygg på de valgene du tar i løpet av en skriveprosess.
   

   
    Takk til kolleger som har gitt råd underveis. Og en spesiell takk til Jon Arne Løkke og Agnete Bersvendsen – og særlig Bente Riise – som har lest gjennom en tidlig versjon av manuset og kommet med konstruktive innspill. Redaktør Ellen Aspelund har dessuten bidratt med konkret og nyttig kunnskap.
   

   
    Oslo, 15. august 2022

     Innhold
    
   

   
    
     Forord
    
   

   
    
     Kapittel 1
    
   

   
    
     Den første fagboka mi – og du som skal skrive din
    
   

   
    
     Du – som er min leser
    
   

   
    
     Hva er utgangspunktet ditt for å skrive?
    
   

   
    
     Kjenn dine tre verktøy
    
   

   
    
     Bokas oppbygging
    
   

   
    
     Kapittel 2
    
   

   
    
     Hvem er du som vil bli en skriver, og hva skal du skrive om?
    
   

   
    
     Deg – og temaet ditt
    
   

   
    
     Bli kjent med dine begrunnelser for å skrive
    
   

   
    
     To råd om å komme i gang
    
   

   
    
     Definer deg som skriver
    
   

   
    
     Definer hvem leserne dine skal være
    
   

   
    
     Hvorfor akkurat du er den som skal skrive boka
    
   

   
    
     Hva vet du, og hva trenger du å lære?
    
   

   
    
     Hva trenger du å trene på?
    
   

   
    
     Bli kjent med egen skrivekompetanse og opplæringsbehov
    
   

   
    
     Argumenter mot å skrive en fagbok
    
   

   
    
     Argumenter for å skrive en fagbok
    
   

   
    
     Fagskriveren
    
   

   
    
     Hvor skal du publisere?
    
   

   
    
     Kapittel 3
    
   

   
    
     Fagboka – lik og ulik andre formidlingsformer
    
   

   
    
     Hva er sakprosa?
    
   

   
    
     Hva er en bok?
    
   

   
    
     Hva slags kunnskapspresentasjon er det behov for i fagfeltet ditt?
    
   

   
    
     Skal du skrive en fagbok basert på formidling av forskning?
    
   

   
    
     Du skriver for et opplyst publikum
    
   

   
    
     Tilstedeværelse i egen tekst, pronomenet jeg og fortellerstemme
    
   

   
    
     Sjanger og sjangervalg for din egen tekst
    
   

   
    
     Benytt deg av flere ulike formidlingsformer
    
   

   
    
     Kapittel 4
    
   

   
    
     Organiser skriveprosessen og gjør skrivingen enklere
    
   

   
    
     Personlige valg om egen hverdag
    
   

   
    
     Framdriften i et bokprosjekt
    
   

   
    
     Planlegg for gode arbeidsøkter og arbeidsvaner
    
   

   
    
     Bestem temaet
    
   

   
    
     Skriv arbeidstittel
    
   

   
    
     Skriv baksidetekst
    
   

   
    
     Gjør avgrensnings- og utvidelsesøvelser
    
   

   
    
     Gjør valg om teori og praksis
    
   

   
    
     Definer de viktigste begrepene i temaet
    
   

   
    
     Lag en disposisjon i form av innholdsfortegnelse
    
   

   
    
     Hvordan du kan bygge tekst
    
   

   
    
     En bok skrives ikke bare ved skrivebordet
    
   

   
    
     Når det stopper helt opp
    
   

   
    
     Noen bøker skrives best sammen med andre
    
   

   
    
     Kapittel 5
    
   

   
    
     Selve skrivingen
    
   

   
    
     Begynn å skrive
    
   

   
    
     Introduser temaet
    
   

   
    
     Gjør valg om skrivestil
    
   

   
    
     Innta en lederrolle i egen tekst
    
   

   
    
     Bruk vendepunkter i teksten
    
   

   
    
     Planlegg milepæler/stoppunkter i din egen skriveprosess
    
   

   
    
     Planlegg for en stram eller en løsere prosess
    
   

   
    
     Kapittel 6
    
   

   
    
     Arbeid med språket og de viktigste ordene
    
   

   
    
     Velg språket ditt
    
   

   
    
     Noen ord er spesielt viktige – det er grammatikken også
    
   

   
    
     Kapittel 7
    
   

   
    
     Les det du har skrevet og rediger teksten
    
   

   
    
     Les din egen bok!
    
   

   
    
     Allier deg med en eller flere lesere
    
   

   
    
     Når du redigerer din egen tekst
    
   

   
    
     Bind sammen
    
   

   
    
     Når skriveprosjektet forandrer seg underveis
    
   

   
    
     Kapittel 8
    
   

   
    
     Mot slutten av skriveprosessen
    
   

   
    
     Stå løpet ut
    
   

   
    
     Å skrive for en redaktør
    
   

   
    
     Kapittel 9
    
   

   
    
     Hva skjer etter at boka er publisert?
    
   

   
    
     Kapittel 10
    
   

   
    
     Noen praktiske tips
    
   

   
    
     Ta sikkerhetskopi av manuset
    
   

   
    
     Merk manusversjonene
    
   

   
    
     Lagre underveis
    
   

   
    
     Lag et godt system for litteraturreferanser
    
   

   
    
     Noter alltid hvor du henter stoff fra
    
   

   
    
     Til slutt må du avslutte
    
   

   
    
     Litteratur
    
   

  

 
  
   
    
    
    Kapittel 1
   

   
    
     
     
     Den første fagboka mi – og du som skal skrive din
    
   

   
    Da jeg skulle skrive den første fagboka mi, måtte jeg gå flere runder med meg selv før jeg klarte å bestemme meg for at det kunne gå bra. En av dem handlet om å ha tid til å gjøre det. Jeg var en del av en familie med tre barn. Jeg hadde en krevende jobb. Og – jeg hadde ikke gjort det før.
   

   
    Det at jeg aldri hadde gjort det før, var den største hindringen. På dette tidspunktet hadde jeg fått publisert et par artikler, og da jeg var yngre; en novelle. Så jeg visste at jeg hadde en viss evne til å formulere meg. Jeg følte meg faglig sterk etter mange år som praktiker og hadde flere semestre med videreutdanning bak meg. Ingen andre i Norge hadde skrevet om temaet mitt før, og heller ikke i de andre nordiske landene. Derfor følte jeg ikke at jeg måtte overbevise meg selv om at jeg hadde viktige ting på hjertet, eller at jeg kunne klare å formulere gode setninger om temaet mitt. Problemet mitt var at jeg var i tvil om jeg kunne overbevise alle andre om det samme.
   

   
    Å skrive en fagbok er å stikke hodet fram. Det er som å stille seg opp på en trekasse midt på torget, slå seg på brystet og rope ut til folkemengden – i troen på at man har noe å si som er mer interessant enn det alle andre har. Å skrive en fagbok er å eksponere seg, ta rommet. Noen av oss gjør slikt uten videre. Andre må jobbe med seg selv først.
   

   
    Selv jobbet jeg med ett bestemt indre bilde. Et bilde som først hindret meg, og deretter løste problemet. I mitt fagfelt var det ikke så mange fagforfattere. Men en av de sentrale var en jeg hadde fulgt gjennom tjue år. Jeg hadde lest bøkene og artiklene hans, jeg hadde vært på mange seminarer der han hadde snakket og jeg hadde hatt ham som veileder. Jeg mente han var svært dyktig. Og jeg mente – ikke minst – at han var god på å formulere seg.
   

   
    Det bildet jeg hadde av mentoren min, ble et hinder for min egen skriving. Jeg gikk og tenkte på det; kan
    
     jeg
    
    skrive en bok like godt som
    
     han
    
    ? Jeg tenkte dette om en mentor som var mer erfaren enn meg, hadde lengre utdannelse enn meg, var ti år eldre og hadde undervist og forelest langt mer enn meg. Jeg hadde også lang erfaring, men stort sett som praktiker. Etter hvert som jeg reflekterte over det, forsto jeg at jeg måtte knuse dette bildet av mentoren min. Jeg trengte ikke å snakke hans kompetanse ned, jeg måtte snakke min egen opp, overfor meg selv. Så skjedde det noe, jeg klarte å omformulere spørsmålet mitt om jeg ville kunne gjøre det like godt som han, til en bydende setning jeg sa til meg selv med stigende tilfredshet:
    
     Denne boka ville jeg kunne skrive bedre enn ham
    
    . Det var jeg som var den rette til å skrive den!
   

   
    Jeg hadde klart å lete fram noen styrker jeg selv hadde, og bruke dem positivt. Jeg hadde jobbet mye med ungdom på barneverninstitusjon. Og noen av dem hadde jeg fulgt over i voksenlivet når de var gamle nok til det. Gjennom årene hadde jeg blitt interessert i det manglende ettervernet. Det var det min aller første fagartikkel handlet om. Og ettervern var også temaet for den boka jeg ville skrive. Det fantes altså ikke noen andre bøker om temaet mitt i Norden på den tiden, og heller ikke noen artikler – bortsett fra min. Jeg hadde jobbet med ettervern, jeg hadde skrevet om det og jeg hadde lest mye om det. Dette var tilstrekkelig til at jeg plutselig en dag kunne si til meg selv; nå er du klar for å skrive boka!
   

   
    
    
    Du – som er min leser
   

   
    Jeg velger å kommunisere direkte med deg som er min leser. Boka du holder i hånda, er skrevet fra én skriver til en annen skriver, eller iallfall til en som kan tenke seg å bli en skriver.
   

   
    Mange av rådene jeg gir underveis, bygger på min egen erfaring som skriver. Jeg har skrevet bøker og artikler i tjuefem år, og har alltid vært glad for å kunne drive på med det kreative og skapende håndverket. For det er det det er: Det er et håndverk som det går an å lære seg, og å trene på. Og det er skapende virksomhet, selv om det handler om fag, forskning og teori.
   

   
    Jeg velger selvfølgelig bevisst å ordlegge meg på denne måten. Mitt ønske er å bidra til at du tenker på bokskrivingen som noe spennende, noe spenstig, som en aktivitet med en verdi i seg selv. Du skal ikke bare «få noen ord ned på papiret». Du skal formidle noe som kan være viktig for andre, og da kommer dine skapende evner i fokus. Mitt perspektiv er at selv om skriving av sakprosa i stor grad er et intellektuelt orientert arbeid, kan det også betraktes som et skapende arbeid. Som skriver er du skapende med flere deler av deg selv enn kun med det rasjonelle og hjernebaserte. Du skriver med «hele deg», iallfall hvis du tillater deg det. Både følelsene dine og dine intuitive ressurser settes i spill ved et skrivearbeid.
   

   
    La meg raskt komme inn på den ressursen og det problemet et skriveråd kan være. Skriveråd finnes overalt, hvis vi ser etter. Denne boka inneholder for eksempel en mengde råd. Jeg har valgt ut råd jeg mener er nyttige. Men det er du som leser som må avgjøre om de er gode for
    
     deg
    
    . Det som fungerer godt for én, fungerer kanskje ikke så godt for en annen. Det kan også være slik at det rådet du ikke kan gjøre deg bruk av på ett bestemt tidspunkt og i en bestemt situasjon, kan komme til nytte senere. Jeg har forsøkt å formulere en liten hustavle om slike skriveråd, og der hevder jeg at det er tre gode ting med skriveråd (Storø 2019):
   

   
    
     Rådene finnes
    
    . Det viktigste er at skriveråd finnes. Det er fint at folk utveksler sine skriveerfaringer med hverandre. For noen råd er gode. De gir deg et forslag om hva du kan prøve.
   

   
    
     Du bestemmer
    
    . Like viktig er det at du kan forkaste dem uten å blunke. De er ikke hugget i stein, de forteller «bare» om noens erfaringer.
   

   
    
     Du kan bli mer bevisst
    
    . Her kommer vi til spørsmålet om hvordan du bruker dem. Rådene gir deg muligheten til å øke din bevissthet om din egen skriving – enten du følger dem eller ikke. Hvis du følger et skriveråd, gir det deg muligheten for å prøve ut en måte å arbeide på som har fungert for andre. Du kan skaffe deg egen erfaring ved å sjekke ut dette. Når du velger å ikke følge et bestemt skriveråd, kan du notere deg din egen begrunnelse for dette valget. Hvis du avgjør at «nei, på dette området vil jeg heller gjøre noe annet, for eksempel det jeg pleier å gjøre», kan det være at dette styrker din tillit til egen skrivepraksis.
   

   
    Dermed kan vi si at det gode skriverådet er det du kan bruke, det du selv finner nyttig. Eller det du forkaster fordi du har en bedre plan, det som bidrar til at du styrker troen på din egen skrivepraksis. Både det å bruke og det å forkaste et skriveråd kan bidra til at du blir en mer bevisst skriver. Vær uansett tøff nok til å forkaste råd du mener du ikke kan bruke. Dersom du ikke gjør det, kan du havne i den situasjonen at du bebreider deg selv for ikke å få nytte av det som fungerer for andre. Det er en situasjon som kan tappe deg for energi. Det er antagelig lurt å se over hva slags innspill du gjør deg nytte av, en gang iblant. Skriving er et dynamisk og kreativt arbeid som er under stadig endring. Derfor stilles det nye krav til hvert nytt skriveprosjekt du går i gang med. Den sentrale norske professoren i sakprosa, Anders Johansen (2018), formulerer seg slik: «Spørsmålet om hva det vil si å skrive godt, må stilles på ny i hvert enkelt tilfelle.» Det betyr at du ikke bare skal lytte passivt til andres råd, du bør forsøke å utvikle dine egne ideer om god skriving. Begynn gjerne med å lese tekster av skrivere som skriver godt, og prøv å finne ut hva du mener fungerer godt i disse tekstene.
   

   
    Det er bare en liten del av skrivearbeidets enkeltelementer som ligger noenlunde fast – som ferdighetene i å bruke alfabetet til å skape ord og å bruke skriveredskapet til å feste dem til et papir eller i en datafil. Størstedelen av ferdighetene i skrivearbeidet er foranderlige og i stadig utvikling. Du kan utvikle de kreative mulighetene dine ved å arbeide opp større bevissthet om hvilke ferdigheter du har, hvilke ferdigheter du trenger å tilegne deg – og ved å trene.
   

   
    
    
    Hva er utgangspunktet ditt for å skrive?
   

   
    Når jeg har vurdert hvilken målgruppe jeg skulle skrive boka for, har jeg sett for meg at det i hovedsak er tre «innganger» til å velge å skrive en fagbok.
   

   
    
     Den ene
    
    
     er praktikerens
    
    – en som arbeider i et praktisk fagfelt.
   

   
    
     Den andre
    
    
     er akademikerens
    
    – en som forsker og underviser.
   

   
    
     Den tredje er den interesserte skriveren
    
    – en samfunnsborger som rett og slett er interessert i et tema og vil formidle noe om det.
   

   
    I og med at jeg velger å henvende meg til alle disse tre, kan det være at noe av stoffet passer best for den ene, og noe annet for den andre eller den tredje. Jeg velger å tro at det ikke utgjør noe stort problem. Jeg ber deg rett og slett plukke ut det du selv finner nyttig. Denne boka er en bruksbok – for skrivere.
   

   
    Jeg vil også nevne et annet poeng. Kanskje du planlegger å skrive en bok som retter seg inn mot høyere utdanning, en bok du ser for deg som pensum på en høgskole eller et universitet. I så fall henvender den seg kanskje til praktikerne i ett eller flere fagfelt. Eller kanskje du vil skrive en lærebok for bruk i skolen. Eller, som et tredje alternativ, en bok for det store, allmenne publikummet. Alle disse tre lesergruppene kan være interessante for en fagbok, for en sakprosabok. Jeg kommer tilbake til dem litt senere.
   

   
    Hvis du er en kommende fagskriver med base i et fagfelt, regner jeg med at du kan mye om fagfeltet ditt. Du er antagelig ganske erfaren. Men ikke nødvendigvis; du kan også være en ung og observant person som vil bruke skrivingen til å forstå det du arbeider med, bedre. Jeg gjetter også på at du er frustrert over et eller annet i feltet ditt. Kanskje du synes mange har beveget praksis i én retning, mens du helst ville den skulle beveges i en annen retning. Eller det kan være at du mener studentene kommer ut fra utdanningen uten å ha lært om ett bestemt perspektiv som du selv mener er sentralt. En tredje mulighet er at du har sett over den aktuelle faglitteraturen og synes at de bøkene som er tilgjengelige, ikke er gode nok. Det siste poenget kan være sentralt. Mange bøker er skrevet ut fra en slik begrunnelse, at forfatteren ikke er fornøyd med de bøkene som allerede er skrevet innenfor samme tema. Vi hører ofte forfattere si at de har skrevet den boka de selv helst ville lese.
   

   
    Det kan også være at du har jobbet med faglig fordypning – og gjerne vil bruke materiale fra dette arbeidet som grunnlag for en bok. Kanskje er det en masteroppgave som ble liggende i skuffen etter at den var ferdig. Eller en rapport du har skrevet på jobben, som led samme skjebne. Slike tekster kan være en ressurs i et fagfelt hvis de bearbeides og deles med andre (Storø 2014). Ifølge Heyman og Cronin (2005) er det to hovedårsaker til at det ikke skrives artikler på grunnlag av masteroppgaver. Den ene er at studenten er sliten etter å ha gjennomført en masterutdanning, og finner ikke motivasjon. Det andre er at det er utfordrende å omarbeide forskningsresultatene fra oppgaven til en kort og poengtert artikkel. Da kan vi tenke oss at terskelen for å skrive bok også er høy for mange. Fra Australia viser Happell (2008) til at praktikere innen sykepleie ofte overlater til akademikere å skrive feltets faglige tekster. Her ligger det etter mitt skjønn en mulig ressurs som mange fagfelt ville kunne ha glede av: praktikernes fagbøker. Praktikere som begynner å skrive, trenger gjerne mye redaksjonell skrivehjelp fra redaktøren, mer enn de skriverne som jobber i akademia og som kanskje skriver mer i hverdagen. Redaktørene forteller at ferske fagskrivere strever mest med struktur, rød tråd, overganger, å bygge det ene på det andre og å sette seg inn i leserens utgangspunkt rent faglig. Noen av de minst erfarne bruker mange sitater og tør nesten ikke komme med noe eget mellom sitatene. Det er som om de er redde, tror teksten må være mer akademisk enn den kanskje har godt av å være. De minst erfarne mangler selvtillit som skrivere. Faren er at de gir opp på veien.
   

   
    Derfor er det lurt at de setter seg godt inn i hva som kreves av en fagtekst, og hva som skal til for å utvikle skrivekompetansen sin. Og at de trener. Som i dette tilfellet først og fremst betyr at de skriver. Og leser. Og skriver enda mer. Men ikke på en ubevisst måte. Den som vil bli en bedre skriver, må også forsøke å legge merke til god skriving, og så øve på å skrive på gode måter. For noen skrivere kan det være nyttig å ta kontakt med et forlag tidlig, for å ta en samtale med en redaktør om bokprosjektet. Dette kommer jeg tilbake til i kapittel 8.
   

   
    Det kan også være at du er en forsker som vil formidle doktorgradsarbeidet ditt eller materialet fra et forskningsprosjekt du er en del av. I så fall har du antagelig en del skriveerfaring og annen formidlingserfaring. Men kanskje har den erfaringen mest kommet til nytte i små og avgrensede fagfellesskap. Hvis du planlegger å skrive bok med utgangspunkt i din egen forskning, skal du sannsynligvis ikke bare kommunisere med dine egne fagfeller, men med et større publikum. Da må du formidle på en annen måte enn om du bare «snakker med» de som kan omtrent det samme som deg. En av dem som ivrer for at forskning bringes ut til den alminnelige leser, utenfor de små forskermiljøene, er geologen Henrik Svensen (2019), som viser flere eksempler på at naturvitenskaplige temaer kan fortelles fram for det allmenne publikum.
   

   
    Hvis du planlegger å skrive bok for et profesjonsfelt, og for utdanningen til et slikt felt, vil du nok behøve å bygge teksten din på en faglig praktisk og teoretisk base som er gjenstand for forskning og der deres virksomhet forholder seg til en yrkesspesifikk etikk. For å si det enda tydeligere: Jeg antar at helse- og sosialarbeidere, pedagoger, politifolk, psykologer, jurister og flere andre kan ha ganske like utfordringer når de bestemmer seg for å skrive en fagbok. Velferdsstatens profesjoner har noe til felles. De springer ut fra det velferdsstatlige prosjektet om å skape gode betingelser for alle innbyggere, de jobber med mennesker og noen ganger særlig med mennesker som trenger tilrettelagt hjelp.
   

   
    Men også kommende fagskrivere fra andre profesjoner kan ha nytte av den. Journalister, en profesjon som gjerne har mer skrive- og formidlingspraksis enn de andre jeg nevnte, kan også finne nyttig stoff i boka. Det er annerledes å formidle en nyhetssak i den daglige nyhetsstrømmen enn å formidle en samlet kunnskapsbasert framstilling av ett tema. Forhåpentligvis kan fagskrivere fra håndverksfag også finne stoff her. Og kanskje kan andre; arkeologer, kjemikere, grafiske designere, reiselivsfolk og meteorologer, ha nytte av en bok om å komme i gang med fagskriving.
   

   
    Jeg vil benytte begrepet sakprosa. En fagbok er ett eksempel på sakprosa. Kort (og unøyaktig) kan vi si at sakprosa er det som skrives som
    
     ikke
    
    er diktning, på engelsk: non-fiction. Jeg kommer nærmere inn på dette begrepet senere.
   

   
    
    
    Kjenn dine tre verktøy
   

   
    Du trenger tre verktøy når du skal skrive boka du planlegger. Men ikke verktøy i betydningen konkrete «ting» du holder i hendene. Den eneste «tingen» du trenger er et skriveredskap, enten du bruker en PC eller en blyant. De tre verktøyene er:
   

   
    
     Deg selv og ideene dine
    
    om deg selv som skriver og om hvordan arbeide med og utforme tekst for å formidle et budskap
   

   
    
     Et tema
    
    for boka
   

   
    
     En arbeidsmåte
    
    – en plan for arbeidet og en metode for å gjennomføre den
   

   
    I de neste kapitlene vil du se at jeg på ulike måter kommer inn på disse tre, og at jeg veksler mellom dem. Allerede i kapittel 2 vil jeg sette søkelyset på
    
     deg
    
    .
    
     Du
    
    er ditt viktigste arbeidsredskap. Hvis du skal
    
     skrive for andre
    
    , bør du aller først ta jobben med å
    
     finne ut av deg selv
    
    – som skriver.
   

   
    
    
    Bokas oppbygging
   

   
    Kapitlene i boka er satt opp i en bestemt rekkefølge som du sikkert vil forstå ganske raskt. Etter dette innledende kapitlet kommer de tre hovedkapitlene.
   

   
    Jeg begynner med å sette søkelys på deg – på skriveren. Det gjør jeg fordi du bør jobbe med å forankre skrivingen i deg selv. Min påstand er at hvis du skal skrive, må du være en skriver. Og hvis du ikke er vant til å tenke på deg selv som en skriver, er det på tide å gjøre det. Da må du også se temaet ditt og deg selv i samme blikk. Dessuten handler kapitlet om å finne fram til leseren. Du finner dette stoffet i kapittel 2.
   

   
    Deretter går jeg, i kapittel 3, videre til spørsmålet om hva som skiller en bok fra andre formidlingsformer og hva den har felles med flere av dem. Her kommer for eksempel et begrep som sjanger inn. Dessuten handler kapitlet om bruk av pronomenet
    
     jeg
    
    og om å ta perspektiv i egen tekst.
   

   
    I kapittel 4 er skriveprosessen tema. Når du skriver, vil du antagelig ha nytte av å innarbeide noen gode arbeidsvaner. Her finner du mange gode råd, flere av dem helt konkrete. Du finner også stoff om å «kna» temaet ditt slik at du kan arbeide med det så det etter hvert blir en tekst. Dessuten finner du et avsnitt om å skrive sammen med andre, om samskriving.
   

   
    Dernest, i kapittel 5, begynner jeg å skrive om selve skrivingen, og det følger jeg opp i kapittel 6, som handler om språket ditt, om noen av de viktigste ordene du har til rådighet og om grammatikk.
   

   
    Jeg har skrevet et eget kapittel om redigering av din egen tekst, nemlig kapittel 7. Etter dette kommer kapittel 8, som tar for seg slutten av skriveprosessen. Her har jeg også skrevet om samarbeidet med en redaktør.
   

   
    I kapittel 9 skriver jeg om hva som skjer etter at du har skrevet ferdig boka, og etter at den er publisert.
   

   
    Og i et lite kapittel til slutt, kapittel 10, har jeg lagt inn noen praktiske råd.
   

   
    Det er ikke sikkert du ønsker å jobbe i den rekkefølgen jeg har satt opp kapitlene. Men sjekk gjerne rekkefølgen, og ta stilling til den. Vurder om den kan passe for deg og det skrivearbeidet du skal gjøre. Som du vil se i de to neste kapitlene, tenker jeg på skriving som en personlig prosess. Noen liker å skrive sånn og slik, og andre på en helt annen måte. Noen er ryddige og strukturerte, andre inntar en mer utforskende arbeidsstil.

